ค่าเงินบาท9ส.ค.61เปิดตลาด 33.16/ดอลลาร์
เงินบาท9ส.ค.61 เปิดตลาด 33.16/ดอลลาร์ แนวโน้มแข็งค่า มองกรอบวันนี้ 33.10-33.30 บาท/ดอลลาร์
9 ส.ค. 2561

เงินบาท9ส.ค.61 เปิดตลาด 33.16/ดอลลาร์ แนวโน้มแข็งค่า มองกรอบวันนี้ 33.10-33.30 บาท/ดอลลาร์
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 33.16 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 33.21 บาท/ดอลลาร์
วันนี้เงินบาทมีแนวโน้มไปทิศทางที่แข็งค่า หลังจากที่ดอลลาร์สหรัฐปรับตัวอ่อนค่าเมื่อเทียบสกุลเงินหลักอื่นๆ เนื่องจากผลประมูลพันธบัตรสหรัฐอายุ 10 ปีเมื่อคืนนี้ออกมาดี ทำให้นักลงทุนส่วนหนึ่งเปลี่ยนจากการถือครองดอลลาร์ไปถือพันธบัตรสหรัฐแทน
"เมื่อวานนี้ผลประมูลพันธบัตรรัฐบาลสหรัฐ อายุ 10 ปีออกมาดี ทำให้นักลงทุนเปลี่ยนจากการถือดอลลาร์ไปถือพันธบัตรแทน ดอลลาร์สหรัฐเลยอ่อนค่าลง" นักบริหารเงินระบุ
อย่างไรก็ดี สถานการณ์สงครามการค้าระหว่างสหรัฐฯ และจีนยังเป็นสิ่งที่ต้องจับตา หลังจากที่ล่าสุดจีนประกาศตอบโต้สหรัฐฯ ด้วยการเรียกเก็บภาษีนำเข้าสินค้าสหรัฐฯ 25% ซึ่งรวมถึงกลุ่มน้ำมันและรถยนต์ โดยจะมีผลตั้งแต่ 23 ส.ค.นี้
นักบริหารเงิน คาดว่า วันนี้เงินบาทจะเคลื่อนไหวในกรอบ 33.10-33.30 บาท/ดอลลาร์
THAI BAHT FIX 3M (8 ส.ค.) อยู่ที่ระดับ 1.38373% ส่วน THAI BAHT FIX 6M อยู่ที่ระดับ 1.43887%